**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՏԻՄ ՁԵՎԱՎՈՐՄԱՆ ՕՐՎԱ ԱՌԹԻՎ**

Շնորհավո՛ ր Տեղական ինքնակառավարման մարմինների ձևավորման օր․

Հարգելի՛ գործընկերներ, ՏԻՄ ներկայացուցիչներ, ջերմորեն շնորհավորում եմ մասնագիտական տոնի կապակցությամբ:

1996 թ. նոյեմբերի 10-ին տեղի ունեցած ընտրությունների արդյունքում ՀՀ-ում առաջին անգամ ձևավորվեցին տեղական ինքնակառավարման մարմիններ, և այս կարևորագույն որոշումով դրվեց կառավարման ժողովրդավարացման գործընթացի առաջին քայլը: Տեղական ինքնակառավարման համակարգը չափազանց կարևոր դերակատարություն ունի երկրի համաչափ զարգացման, համայնքներում կյանքի որակի բարձրացման, բարեկեցիկ միջավայրի կառուցման գործում։

Առավելագույնս մոտ կանգնած լինելով համայնքի բնակչին` ՏԻՄ-երը մշտապես տեղեկացված են և՛ համայնքի, և՛ բնակչի խնդիրներով և առաջինն են արձագանքում այդ խնդիրներին՝ տալով համապատասխան լուծումներ։

Տեղական ինքնակառավարման մարմինների ներկայացուցիչների աշխատանքից է մեծապես կախված քաղաքացիների կյանքի որակը համայնքներում, սա մի աշխատանք է, որը պրոֆեսիոնալիզմից ու մասնագիտական գիտելիքներից բացի պահանջում է նաև մարդկային չափանիշներ ու որակներ` պատասխանատվություն, համբերատարություն, պարկեշտություն և սրտացավություն:

Հարգելի՛ ավագանիներ, համայնքային ծառայողներ, ՏԻՄ ներկայացուցիչներ` համոզված եմ, որ մեր ամենօրյա սրտացավ աշխատանքով շարունակելու ենք կատարել մեր առջև դրված խնդիրները՝ հանուն բարեկեցության և առաջընթացի: Այս բարդ, միևնույն ժամանակ կարևոր ու պատասխանատու գործընթացում, մաղթում եմ ուժ, համբերատարություն, մասնագիտական ձեռքբերումներ և արդյունավետ կառավարում։

***Թալին համայնքի ղեկավար՝ Տավրոս Սափեյան:***